Α.Ε.Κ. Θεσσαλονίκης

Η Αθλητική Ένωσις Κωνσταντινουπολιτών Θεσσαλονίκης (Α.Ε.Κ.Θ.) ήταν αθλητικός σύλλογος με έδρα τη Θεσσαλονίκη. Ιδρύθηκε τον Ιανουάριο του 1925 στην Θεσσαλονίκη και λειτούργησε έως και τον Μάρτιο του 1929, όταν συχωνεύτηκε με τον Π.Α.Ο.Κ..

 Ιστορία 
 Η Ένωση Κωνσταντινουπολιτών 
Μετά τη Μικρασιατική Καταστροφή του 1922 και την υπογραφή την Συνθήκη της Λωζάνης το 1923, πραγματοποιήθηκε η υποχρεωτική  ανταλλαγή των πληθυσμών. Στο πλαίσιο αυτό ένας μεγάλος αριθμός από Κωνσταντινουπολίτες πρόσφυγες εγκαταστάθηκε στη Θεσσαλονίκη, συμβάλλοντας καθοριστικά στη διαμόρφωση της κοινωνικής και αθλητικής ζωής της πόλης. Την ίδια χρονιά, το 1923, οι Κωνσταντινουπολίτες πρόσφυγες ίδρυσαν στη  Θεσσαλονίκη την Ένωση Κωνσταντινουπολιτών Θεσσαλονίκης, έναν σύλλογο με στόχο τη διατήρηση της πολιτιστικής τους ταυτότητας και τη στήριξη των μελών της κοινότητας. Από την Ένωση προέκυψε η ίδρυση της «Αθλητικής Ένωσης Κωνσταντινουπολιτών Θεσσαλονίκης (Α.Ε.Κ.Θ.)», η οποία αποτέλεσε από τα πρώτα αθλητικά σωματεία προσφυγικού χαρακτήρα στην πόλη.

Το 1929, η Α.Ε.Κ.Θ. οδηγήθηκε σε διάλυση λόγω σοβαρών οικονομικών δυσκολιών. Στη συνέχεια, μετά από φιλικό αγώνα που έδωσε με τον Π.Α.Ο.Κ., και στο πλαίσιο της προσπάθειας στήριξης του σωματείου, αποφασίστηκε η συγχώνευσή της με τον Π.Α.Ο.Κ.. Με τη συγχώνευση αυτή, η ομάδα εντάχθηκε στην οικογένεια του Π.Α.Ο.Κ., διατηρώντας το σύμβολο του δικέφαλου αετού, το οποίο συνέχισε πλέον να χρησιμοποιείται από τον Π.Α.Ο.Κ. ως ασπρόμαυρο.

 Η ίδρυση της Α.Ε.Κ.Θ 
Η Αθλητική Ένωσις Κωνσταντινουπολιτών Θεσσαλονίκης (Α.Ε.Κ.Θ) αποτέλεσε το αθλητικό τμήμα της Ένωσης Κωνσταντινουπολιτών Θεσσαλονίκης. Ωστόσο η ΕΠΣΜ δεν δέχτηκε να εγγράψει στα μητρώα της το νέο σύλλογο, επειδή αποτελούσε αθλητικό τμήμα πολιτικού συλλόγου. Έτσι, τα μέλη του ποδοσφαιρικού τμήματος προχώρησαν (βάσει του καταστατικού) σε ανεξαρτητοποίηση του συλλόγου. Επίσης, η γενική συνέλευση της Ένωσης Κωνσταντινουπολιτών δεν ενέκρινε τη δημιουργία του αθλητικού συλλόγου, κρίνοντας αντικαταστατικές τις διαδικασίες ίδρυσης. Αν και η Α.Ε.Κ.Θ. κατάφερε να εντάξει στο δυναμικό της ποδοσφαιριστές προερχόμενους από τον Άρη (Βεντουρέλης, Μαλτέζος κλπ.) και τον Ηρακλή (Γεωργιάδης κλπ.), εντούτοις είχε ως αρχή της την ένταξη σ' αυτήν Κωνσταντινουπολιτών και γενικότερα αθλητών-προσφύγων. Αυτό σε συνδυασμό με αποτυχία εξεύρεσης διοίκησης κοινής αποδοχής του συλλόγου, προκάλεσε την αντίδραση αρκετών στελεχών του μητρικού πολιτιστικού σωματείου της ΕΚΘ. 
 Η αθλητική δραστηριότητα της  ΑΕΚΘ 
Η ομάδα της Α.Ε.Κ.Θ διέθετε τμήμα ποδοσφαίρου μέχρι το έτος 1927 (το οποίο αποδυναμώθηκε μετά τη φυγή αρκετών στελεχών του), καλαθοσφαίρισης, κολύμβησης, ποδηλασίας και στίβου. Το τμήμα καλαθοσφαίρισης υπήρξε αξιόλογο και ένα από τα πρωτοπόρα στην ιστορία του αθλήματος. Έμφαση επίσης είχε δοθεί και στην κολύμβηση.

Το τμήμα ποδοσφαίρου συμμετείχε στο πρωτάθλημα της Ε.Π.Σ. Μακεδονίας τις περιόδους 1925–1926 και 1926–1927. Παρά τις επιτυχίες των υπολοίπων τμημάτων, το τμήμα ποδοσφαίρου δεν κατάφερε να ευδοκιμήσει και το φθινόπωρο του 1927 η Α.Ε.Κ.Θ απέσυρε την ποδοσφαιρική ομάδα της από το πρωτάθλημα της Ε.Π.Σ. Μακεδονίας, ανακοινώνοντας παράλληλα τη διάλυσή της. Συμμετείχε σε έναν αγώνα στο συγκεκριμένο πρωτάθλημα και μάλιστα απέναντι στον Π.Α.Ο.Κ., από τον οποίο ηττήθηκε με 4-0 στις 6 Μαρτίου του 1927. Αυτός υπήρξε ο πρώτος επίσημος αγώνας του Π.Α.Ο.Κ.. Το φίλαθλο κοινό της Θεσσαλονίκης τάχθηκε με το μέρος του Π.Α.Ο.Κ. και αποφασίστηκε πως δεν ήταν εφικτό να υπάρχουν 2 ομάδες Κωνσταντινουπολιτών στη Θεσσαλονίκη.

Η τελευταία παρουσία της Α.Ε.Κ.Θ στα αθλητικά δρώμενα σημειώθηκε το Φεβρουάριο του 1929, όταν συμμετείχε στους επίσημους αγώνες ανώμαλου δρόμου που διοργάνωσε η Χ.Α.Ν.Θ.. Ένα μήνα αργότερα η Α.Ε.Κ.Θ συγχωνεύτηκε με τον Π.Α.Ο.Κ.. Την ίδια αγωνιστική περίοδο 1928–1929 ο Π.Α.Ο.Κ. χρησιμοποίησε για τους αγώνες του το γήπεδο της Α.Ε.Κ.Θ που βρισκόταν στο χώρο όπου σήμερα στεγάζεται η Θεολογική Σχολή του Α.Π.Θ., καθώς νωρίτερα δεν είχε έδρα και για τις προπονήσεις χρησιμοποιούσε μια αλάνα στο κέντρο της Θεσσαλονίκης ή το γήπεδο του Μ.Γ.Σ.Σ. Θερμαϊκού Θεσσαλονίκης.

 Έμβλημα 
Το λογότυπο της Α.Ε.Κ. Θεσσαλονίκης ήταν ο δικέφαλος αετός.

Κατηγορία:Αθλητικοί σύλλογοι Θεσσαλονίκης
Κατηγορία:Ελληνικοί προσφυγικοί αθλητικοί σύλλογοι
Κατηγορία:Ιδρύσεις αθλητικών συλλόγων το 1925
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1925
Κατηγορία:Ανενεργοί ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης σε άγνωστο έτος
Κατηγορία:Ελληνικοί σύλλογοι κολύμβησης
Κατηγορία:Ελληνικοί σύλλογοι ποδηλασίας